Diari Oficial de la Generalitat Valenciana


Sumari del DOGV 7962, del 20-01-2017 (2017/435)

DECRET 2/2017, de 13 de gener, del Consell, pel qual es regula l'estructura, la composició i les normes de funcionament de la Mesa General de Negociació I i de la Mesa General de Negociació II de la Generalitat.
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/01/13/2/dof/vci/html**

### Dades del document

Número de DOGV
:   7962

Data del DOGV
:   20-01-2017

Secció del DOGV
:   I. DISPOSICIONS GENERALS

Número del document
:   2017/435


Data del document
:   13-01-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

DECRET 2/2017, de 13 de gener, del Consell, pel qual es regula l'estructura, la composició i les normes de funcionament de la Mesa General de Negociació I i de la Mesa General de Negociació II de la Generalitat. [2017/435]  
ÍNDEX  
Capítol I. Disposicions generals  
Article 1. Objecte  
Article 2. Àmbit d'aplicació  
Article 3. Seu  
Capítol II. Composició i organització  
Article 4. Composició i organització  
Article 5. El Ple  
Article 6. La Presidència i la Vicepresidència  
Article 7. Persones integrants de les meses  
Article 8. Secretaria  
Article 9. La Junta de Portaveus  
Capítol III. Funcionament de les meses  
Article 10. Convocatòries  
Article 11. Règim de funcionament de les sessions  
Article 12. Actes i resum de les reunions  
Article 13. Acords i pactes  
Capítol IV. Altres fòrums dependents de les meses generals  
Article 14. Meses sectorials  
Article 15. Meses tècniques i comissions de seguiment  
Disposicions addicionals  
Primera. Meses sectorials vigents  
Segona. Renovació de representants  
Tercera. Normes supletòries  
Disposició final  
Única. Entrada en vigor  
  
  
Preàmbul  
  
Ja amb anterioritat a la publicació de la Llei 7/2007, de 12 d'abril, de l'estatut bàsic de l'empleat públic, s'ha vingut sol·licitant per les organitzacions sindicals presents en les meses de negociació una reglamentació que regule les actuacions i activitats dels fòrums esmentats.  
  
En l'article 153.3 de la Llei 10/2010, de 9 de juliol, d'ordenació i gestió de la funció pública valenciana, d'ara en avant LOGFPV, es disposa que reglamentàriament s'establirà la composició numèrica de les corresponents meses de negociació, així com l'estructura, la composició i les regles de funcionament, mandat que fins a la data no s'havia desenvolupat.  
Es pretén amb aquest decret, a més de complir el que preveu l'esmentada norma, reglamentar el funcionament de les meses generals de negociació i establir un marc jurídic comú per tal de poder realitzar, així, una labor de negociació pautada i, alhora, àgil que done resposta als interessos del personal empleat públic.  
El decret es divideix en quatre capítols: el capítol I, disposicions generals, regula l'objecte, l'àmbit d'aplicació i la seu de les meses generals; el capítol II, composició i organització, el Ple, la Presidència i la Vicepresidència, les persones integrants de les meses, la Secretaria i la Junta de Portaveus, òrgan deliberant i consultiu de la Mesa General de Negociació I i de la Mesa General de Negociació II (d'ara en avant MGNI i MGNII, respectivament), que marcarà el quefer de les meses. El funcionament de les meses està previst en el capítol III, i regula les convocatòries, el règim de funcionament de les sessions, les actes i resum de les reunions i succintament els acords i pactes, ja que estan regulats en el Text Refós de la llei de l'estatut de l'empleat públic (TREBEP); finalment, en el capítol IV, altres fòrums dependents de les meses generals, es prenen en consideració les meses sectorials i les meses tècniques i comissions de seguiment.  
  
Completen el decret quatre disposicions addicionals: la primera, considera vàlidament constituïdes les meses sectorials vigents; la segona, disposa la renovació de representants; la tercera, arreplega les normes supletòries; i la quarta, relativa a la incidència pressupostària. Es finalitza la norma amb la disposició final única que n'estableix l'entrada en vigor.  
Aquest reglament vol posar de manifest el compromís de diàleg i consens que es desprén de la legislació vigent sobre el diàleg social. És una aposta de les parts que conformen les meses generals, per a portar endavant un enteniment en la negociació col·lectiva, en definitiva, tractar d'aconseguir que la defensa del personal empleat públic estiga sempre relacionada amb la defensa i la millora de la qualitat dels serveis públics i que vaja en aquest sentit.  
Per això, amb la negociació prèvia de les organitzacions sindicals UGT-PV, Intersindical Valenciana, CCOO-PV, CSI·F i FSES, en les meses generals de negociació I i II, que acorden per unanimitat el contingut d'aquest decret, de conformitat amb el que estableix l'article 37 del TREBEP, i els articles 9.1 i 154 de la LOGFPV, i en virtut del que disposa l'article 28.c de la Llei 5/1983, de la Generalitat, del Consell, a proposta de la consellera de Justícia, Administració Pública, Reformes Democràtiques i Llibertats Públiques, d'acord amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió de 13 de gener de 2017,  
  
  
DECRETE  
  
CAPÍTOL I  
Disposicions generals  
  
Article 1. Objecte  
L'objecte d'aquest decret és establir un marc jurídic comú per al funcionament de la Mesa General de Negociació I, i de la Mesa General de Negociació II, i les que en depenen, sense perjuí del que s'establisca de forma específica per a cada una.  
  
  
Article 2. Àmbit d'aplicació  
Aquesta norma serà aplicable a les actuacions de les meses generals de negociació constituïdes en virtut del que estableix el TREBEP, i la LOGFPV, així com a la Junta de Portaveus, meses tècniques i comissions de seguiment que en depenguen.  
  
Article 3. Seu  
La seu de les meses serà la del lloc on tinga la seua seu principal la conselleria que tinga atribuïdes les competències en matèria de funció pública.  
  
  
CAPÍTOL II  
Composició i organització  
  
Article 4. Composició i organització  
1. La MGNI i la MGNII estaran compostes, en els seus respectius àmbits, per:  
a) La persona titular de la conselleria competent en matèria de funció pública, que la presidirà.  
b) La persona titular de la secretaria autonòmica competent en matèria de funció pública, que ostentarà la vicepresidència.  
c) Vocals en representació de l'administració, que seran com a mínim, qui siguen titulars de les secretaries autonòmiques dels sectors de personal docent no universitari, personal de l'Administració de Justícia i el personal d'institucions sanitàries o, si és el cas, la sotssecretaria corresponent quan tinga la competència en matèria de personal i, a més, qui siguen titulars de les direccions generals amb competències en matèria del personal inclòs en l'àmbit de cada mesa, així com en matèria de pressupostos. En el cas de la MGNI, en formarà part, així mateix, la persona titular de la secretaria autonòmica i de la direcció general amb competències en matèria de treball, amb un màxim de tretze vocals.  
  
d) Quinze vocals per part de les organitzacions sindicals legitimades per a estar presents en la mesa, en proporció als resultats obtinguts en els processos d'eleccions sindicals dels àmbits de cada mesa. Cada quatre anys, en la reunió convocada per a renovar la representació sindical, es decidirà pel Ple si es compon d'un nombre inferior de vocals, que permeta mantindre la proporcionalitat més ajustada als resultats obtinguts per cada organització sindical en les eleccions sindicals.  
  
e) La Secretaria.  
2. Les meses generals actuaran en Ple i en Junta de Portaveus. Podran establir-se meses tècniques i comissions de seguiment, tant derivades de pactes i acords, com creades per una mesa amb un objecte determinat, les funcions i la composició del qual es determinaran en l'acord de creació adoptat en la mesa corresponent.  
3. Les organitzacions sindicals comunicaran, per escrit, a la secretaria de cada una de les meses el nom de les persones titulars i els seus suplents, que podran actuar indistintament, sense superar en cap cas el nombre que corresponga a cada organització sindical. L'esmentada designació podrà ser modificada en qualsevol moment.  
4. A les sessions de les meses podran assistir amb funcions d'assessorament dues persones per cada organització sindical, que podran participar en els debats, quan la persona titular els cedisca el torn de paraula. L'administració podrà comptar amb un màxim d'assessors o assessores equivalent al del total de les organitzacions sindicals, atenent al contingut dels punts a tractar.  
5. La representativitat d'una organització sindical s'entendrà ostentada encara que només assistisca una persona en nom seu a la reunió, tant per al vot ponderat com per al quòrum d'assistència.  
  
Article 5. El Ple  
1. El Ple està format per la totalitat dels qui integren la mesa. Per a la seua vàlida constitució caldrà, com a mínim, l'assistència de la Presidència, la Secretaria i les persones que en representació de les organitzacions sindicals suposen, almenys, el 51 % de la representació del personal en la mesa corresponent.  
2. Quan una organització sindical assistisca al Ple, encara que no ho facen la totalitat dels seus representants, els que estiguen presents ostentaran la totalitat de la representació atorgada a la dita organització sindical en la data de renovació de representants de la corresponent mesa, tant per al vot ponderat com per al quòrum d'assistència.  
  
Article 6. La Presidència i la Vicepresidència  
1. Les meses generals estaran presidides per la persona titular de la conselleria competent en matèria de funció pública o per la persona integrant de la mesa en qui delegue.  
2. La Vicepresidència l'ostentarà la persona titular de la secretaria autonòmica amb competències en matèria de funció pública. La Vicepresidència tindrà com a funció substituir la Presidència en cas de vacant, absència o malaltia, llevat que la Presidència hi haja efectuat una delegació. Així mateix, ostentarà la Presidència de la Junta de Portaveus.  
3. Correspondrà a la Presidència:  
a) La representació de la mesa.  
b) Acordar la convocatòria de les sessions i fixar l'ordre del dia, tenint en compte les propostes de la Junta de Portaveus.  
c) Presidir les sessions, moderar el desenvolupament dels debats i suspendre'ls per causes justificades.  
d) Assegurar el compliment de l'ordenament jurídic.  
e) Visar les actes i certificats expedits per la Secretaria.  
f) Exercir totes les altres funcions que siguen inherents a la Presidència de la mesa.  
  
Article 7. Persones integrants de les meses  
1. Les persones que conformen les meses en qualitat de titulars o suplents tindran dret a:  
a) Participar en els debats de les sessions. Amb aquest fi, les organitzacions sindicals d'entre els seus representants en la corresponent mesa, designaran una persona que ostentarà la condició de portaveu, segons l'assumpte a tractar i als efectes de fixar la posició de la seua organització sindical i per a rubricar els acords o pactes.  
b) Formular demandes i preguntes.  
c) Obtindre la informació necessària per a complir les funcions assignades.  
d) Realitzar, si és el cas, al·legacions a l'acta de la mesa.  
e) Totes les altres funcions que siguen inherents a la seua condició.  
2. En casos d'absència o malaltia i, en general, quan concórrega alguna causa justificada, les persones titulars de les meses seran substituïdes pels suplents corresponents.  
3. Aquestes funcions no podran exercir-se quan concórrega qualsevol motiu d'abstenció previst en la llei que regula les bases del règim jurídic de les administracions públiques.  
  
Article 8. Secretaria  
1. La Secretaria de les meses l'ostentarà la persona responsable del servei a què corresponguen les funcions en matèria de relacions sindicals, adscrit a la direcció general competent en matèria de funció pública.  
2. La persona que exercisca la Secretaria assistirà a les reunions amb veu però sense vot.  
3. En cas de vacant, absència o malaltia de la persona titular de la Secretaria, la seua substitució temporal es realitzarà per personal funcionari tècnic integrant del servei esmentat.  
4. Correspon a la Secretaria:  
a) Efectuar la convocatòria de les sessions de la mesa per ordre de la Presidència, així com les citacions als qui la integren.  
b) Rebre els actes de comunicació, siguen notificacions, peticions de dades, rectificacions dels qui integren la mesa o qualsevol altra classe d'escrits dels quals haja de tindre coneixement.  
c) Preparar el despatx dels assumptes, redactar i autoritzar les actes de les sessions.  
d) Expedir certificats de les consultes, els dictàmens, els acords i els pactes aprovats.  
e) Realitzar les funcions de tràmit i de suport tècnic necessari per al funcionament de les meses.  
f) Custodiar la documentació de les meses.  
g) Quantes altres funcions siguen inherents a la seua condició.  
  
Article 9. La Junta de Portaveus  
1. La Junta de Portaveus és un òrgan deliberant i consultiu de la MGNI i la MGNII, la comesa de la qual és preparatòria de les sessions del Ple. Es convocarà a iniciativa de l'administració o per acord de la majoria de la representació sindical, atenent a la seua representativitat, en el termini màxim d'un mes des de la seua petició.  
2. Estarà presidida per qui ostente la vicepresidència de la mesa corresponent o per la persona en qui delegue. I estarà integrada per una persona en representació de cada organització sindical amb presència en la mesa, una persona representant de la conselleria competent en matèria de pressupostos, i una per cada un dels sectors de l'administració representats en les meses.  
3. A les sessions podrà assistir una persona per cada organització sindical amb funcions d'assessorament i personal tècnic de l'administració, en ambdós casos amb veu però sense vot.  
4. Correspon a la Junta de Portaveus proposar l'ordre del dia de les reunions de la mesa per a la qual s'haja convocat, així com qualsevol altra comesa que li atribuïsca el Ple. Les seues decisions tindran caràcter de proposta i no seran executives ni vinculants, excepte la determinació de l'ordre del dia de la mesa general i la seua convocatòria.  
5. Les decisions s'adoptaran atenent a la majoria de la representativitat de les organitzacions sindicals, amb l'acceptació de l'administració.  
6. Serà preceptiva la reunió de la Junta de Portaveus amb caràcter previ a la mesa general.  
  
  
CAPÍTOL III  
Funcionament de les meses  
  
Article 10. Convocatòries  
1. L'ordre del dia de les reunions serà fixat per la Presidència de la mesa, a proposta de la Junta de Portaveus.  
2. La convocatòria, que indicarà la data, l'hora i el lloc de la reunió, així com l'ordre del dia, es realitzarà a través de correu electrònic, amb justificant de recepció, a l'adreça de correu facilitada pels qui integren les meses, amb una antelació mínima de 2 dies hàbils.  
3. A la convocatòria s'adjuntarà la documentació necessària per a dur a terme la negociació. En el cas que la complexitat del punt a tractar ho requerisca, a criteri de la presidència de l'òrgan corresponent, aquesta documentació s'entregarà amb major antelació.  
4. La MGN I haurà de reunir-se, almenys, dues vegades a l'any.  
  
Article 11. Règim de funcionament de les sessions  
1. La persona que presidisca la mesa iniciarà les sessions seguint els punts de l'ordre del dia. L'ordre del tractament dels punts podrà variar-se, per acord unànime de les persones presents, a proposta de qualsevol de les persones que integren la mesa. Iniciada una sessió, perquè un assumpte puga ser inclòs en l'ordre del dia per la via d'urgència es necessitarà l'acord de l'administració i la presència de la totalitat de les organitzacions sindicals amb representació en la mesa i la declaració d'urgència per la majoria d'aquestes.  
2. La Presidència o aquella persona a qui li cedisca l'ús de la paraula, exposarà el contingut del punt a tractar, després de la qual cosa es concedirà un torn d'intervenció a cada organització sindical.  
3. Intervindrà en primer lloc l'organització sindical amb major representativitat en la mesa corresponentment, i continuaran les intervencions per ordre de major a menor representativitat. Només intervindrà la persona de cada organització sindical que tinga la condició de portaveu o en qui delegue el torn de paraula, sense que en cap cas una organització sindical puga intervindre més d'una vegada per torn de paraula.  
4. Es realitzarà per part de l'administració una intervenció en resposta a allò que s'ha al·legat per les organitzacions sindicals. La Presidència podrà concedir els torns d'intervencions necessaris, en funció del desenvolupament del debat i el seu contingut.  
5. Les intervencions estaran referides als punts concrets de l'ordre del dia i als posicionaments i a les propostes que realitzen referits a matèries competència de la mesa de negociació corresponent.  
  
Article 12. Actes i resum de reunions  
1. De les reunions de les meses generals, de la Junta de Portaveus i de les comissions de seguiment s'alçarà una acta per la Secretaria.  
  
En les meses tècniques es realitzarà per la Secretaria, amb el vistiplau de la Presidència, un resum de la reunió, que contindrà els principals posicionaments de les parts.  
L'acta que es faça de cada sessió contindrà els mínims necessaris establits en la llei que regula el règim jurídic dels òrgans col·legiats de les administracions públiques, i les intervencions dels distints membres de la mesa s'arreplegaran de forma esquemàtica i resumida. Es realitzarà en valencià i en castellà.  
2. Quan es pretenga fer constar en l'acta, de forma literal, la seua intervenció o una part d'aquella, haurà d'entregar a la Secretaria el text que es corresponga fidelment amb la seua intervenció o proposta. El text esmentat s'acompanyarà com a annex a l'acta, i haurà d'entregar-se per l'organització sindical proponent, en aqueix acte, després d'acabar la sessió corresponent o el dia hàbil següent.  
3. Així mateix, es podrà exigir la constància de la pròpia posició a favor o en contra d'un punt concret, i, si escau, l'abstenció, així com els motius succints que fonamenten la postura. Es podrà formular vot particular motivat, per escrit en el termini de dos dies, que s'incorporarà al text de l'acta.  
4. L'esborrany de l'acta redactat per la Secretaria serà remès per correu electrònic, amb justificant de recepció, a les persones assistents a la reunió, que n'acusaran immediatament la recepció perquè, en el termini de 10 dies hàbils, presenten les al·legacions que consideren oportunes o donen expressament la seua conformitat al contingut de l'acta. Transcorregut el termini esmentat i resoltes les al·legacions, si n'hi haguera, l'acta s'entendrà aprovada en la mateixa reunió i serà firmada per qui exercisca la secretaria de la mesa, amb el vistiplau de la Presidència. Posteriorment es remetrà, per correu electrònic, als integrants. Alhora, es farà pública a tot el personal en la intranet corresponent.  
5. La Secretaria podrà emetre, amb el vistiplau de la Presidència, certificat sobre els acords que s'hagen adoptat o del fet de la negociació o inclusió d'un punt en l'ordre del dia, sense perjuí de la ulterior aprovació de l'acta. En els certificats esmentats, emesos amb anterioritat a l'aprovació de l'acta, es farà constar expressament aquesta circumstància.  
Article 13. Acords i pactes  
1. L'adopció d'acords o pactes podrà realitzar-se mitjançant la seua acceptació per la representació de l'administració i, a més, pel 51 %, com a mínim, de la representació de les organitzacions sindicals en la mesa corresponent.  
2. Els pactes i acords seran rubricats per la Presidència de la mesa i per la persona portaveu de cada organització sindical que els subscriga.  
  
3. Per la Secretaria de la mesa es realitzaran els tràmits oportuns per a portar a efecte la publicació en el Diari Oficial de la Generalitat Valenciana, dels acords i pactes aconseguits.  
  
  
CAPÍTOL IV  
Altres fòrums dependents de les meses generals  
  
Article 14. Meses sectorials  
1. La constitució de les meses sectorials es produirà per acord de la MGNII, d'acord amb el que preveu el TREBEP i, si és el cas, la normativa específica d'aplicació.  
2. La renovació de la seua composició s'efectuarà de la manera següent:  
a) La representació de l'administració serà renovada en el cas de reestructuració del Consell que afecte aquesta.  
b) La renovació de la representació de les organitzacions sindicals es produirà cada quatre anys quan concloguen els processos electorals del sector corresponent i no es requerirà cap revalidació de la MGNII després de cada procés electoral sindical. No obstant això, serà aplicable l'apartat 1 de la disposició addicional primera de la Llei orgànica de llibertat sindical i l'article 35.2 del TREBEP.  
3. Les meses sectorials remetran, per correu electrònic, amb justificant de recepció, a la secretaria de la MGNII la convocatòria de les reunions, així com els projectes de pactes o acords proposats en aquelles, qualsevol altra documentació que acompanye la convocatòria i la còpia de les actes que s'alcen. D'aquests projectes de pactes o acords s'informarà les organitzacions sindicals presents en la MGNII i se'ls traslladaran.  
  
Article 15. Meses tècniques i comissions de seguiment  
1. Podran constituir-se, per acord del Ple de la mesa general corresponent, meses tècniques preparatòries de la negociació prèvia a la firma d'acords o pactes i de les normes que es determinen abans de ser portades al Ple, a les quals es dotarà d'atribucions i competències específiques. Les meses tècniques esmentades estaran integrades per dues persones en representació de cada organització sindical present en la mesa, i un nombre semblant de persones representants de l'administració, que hi estaran assistides per la secretaria de la mesa general de què depenguen. També podran estar assistides pel corresponent personal assessor.  
2. Amb independència de les comissions de seguiment que s'establisquen en els acords i pactes, per acord del Ple de la MGNI o la MGNII, es podran constituir comissions de seguiment relatives a matèries concretes, amb les competències i facultats que es determinen en l'acord de creació, no tenint la competència preparatòria de la negociació i que dependran de la mesa que l'acorde.  
  
  
DISPOSICIONS ADDICIONALS  
  
Primera. Meses sectorials vigents  
Les meses sectorials existents a l'entrada en vigor d'aquest decret (Sanitat, Educació, Funció Pública i Justícia), es consideren vàlidament constituïdes, segons l'Acord de la Mesa General, de data 25 d'octubre de 2007.  
  
Segona. Renovació de representants  
1. La representació de l'administració serà renovada en el cas de reestructuració del Consell que afecte aquesta.  
2. La renovació de representació de les organitzacions sindicals es produirà cada quatre anys quan concloga l'últim procés electoral sectorial. No obstant això, serà aplicable l'apartat 1 de la disposició addicional primera de la Llei orgànica de llibertat sindical i l'article 35.2 del TREBEP.  
  
Tercera. Normes supletòries  
1. En allò no arreplegat en aquesta regulació, caldrà ajustar-se al que disposa la llei que regule el règim jurídic dels òrgans col·legiats de les administracions públiques i la resta de normes d'aplicació.  
2. El que estableix aquest decret podrà ser aplicat, amb caràcter supletori, a les meses de negociació que no tinguen reglament propi, sempre que així siga aprovat per aquelles, excepte pel que fa a la composició.  
  
Quarta. Incidència pressupostària  
L'aplicació i el desenvolupament d'aquest decret no podrà tindre cap incidència en la dotació de tots i cada un dels capítols de despesa assignats a la Generalitat i, en tot cas, haurà de ser atesa amb els mitjans personals i materials de la conselleria competent en matèria de negociació.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de gener de 2017  
  
El president de la Generalitat,  
XIMO PUIG I FERRER  
  
La consellera de Justícia, Administració  
Pública, Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI